
      He pogut escriure aquest llibre

      perquè tinc al meu costat

      i com a immillorable companya de viatge

      la Fina, la persona més honesta

      que mai he conegut.

      A ella li ho dec.


      

    


    
      Una sola veritat farà obrir el cau de la mentida.

    

  


  
    

      Avís al lector



      Aquesta és una història de mitges tintes. Sap greu dir-ho així, però un llibre que vol aportar llum sobre un dels fets més obscurs que ha viscut i patit Catalunya en els últims trenta anys no pot arrencar d’altra manera que amb un acte d’honestedat periodística. És per això que cal començar advertint la persona que busqui entre aquestes pàgines el camí per arribar fins al fons de l’escàndol de l’espoli del Palau de la Música que no segueixi llegint. És preferible que tanqui el llibre i el deixi al prestatge d’on l’ha tret. Mai ningú podrà arribar fins a l’últim racó de la trama; hi ha massa parets infranquejables, massa boques tancades, massa interessos no confessables, massa comptes corrents dins i fora del país per on es perd el rastre dels més de vint-i-quatre milions d’euros que, segons els càlculs pericials, s’han esfumat de la primera institució cultural de Catalunya.


      Han quedat, però, escletxes obertes, i els periodistes ens hi hem entaforat, fins allà on hem pogut, i allà on no hi hem arribat uns, ho han fet altres companys, com en Jesús G. Albalat. Però fins i tot aquest petit gran home, que exerceix l’ofici amb excel·lència, ha topat, també, amb els murs més espessos, amb les profunditats més insondables. És com aquell que caminant pel carrer ensopega, li cau l’anell i el veu rodolar i des­aparèixer entre l’enreixat d’un embornal. I queda clavat allà al fons d’una boca negra, amb un punt de lluïssor que el delata, però que a la vegada és tan tènue que diu que és in­abastable. Però malgrat l’angúnia, el fàstic i la por que li provoca endinsar-se en el subsòl urbà, intenta recuperar-lo. Es treu la jaqueta, s’arremanga la camisa i fica la mà en l’orifici immund. Allarga el braç tant com pot, estira els dits i es queda a només mitja ungla d’encalçar-lo. I no pot, i sap que és allí però que mai podrà tenir-lo. A vegades la veritat que perseguim els periodistes també queda atrapada al fons d’aquests abismes putrefactes. Demano, doncs, disculpes per no haver pogut arribar-hi.


      Però aquells que no desertin de la lectura, que decideixin passar full i avancin, han de saber que són afortunats, perquè s’endinsaran en una història només apta per a gent valenta. Una història que fa trempar, com trempava en Jordi Montull, envoltat de miralls als pisets pagats amb els diners que indegudament va apropiar-se del Palau de la Música. Una història d’homes que havien pres per costum encarregar a l’Enric, conserge de la institució, tot tipus de gestions de caire personal, també la compra de capses de preservatius. Una història on hi abunden els misteris i les baixeses, com misteriós i baix és el motiu i l’instint que va portar Fèlix Millet a contractar a compte del Palau l’empresa Acceso per enregistrar en vídeo les pel·lícules que un canal de televisió emetia tots els divendres a la nit en sistema codificat, i que després ell visionava en la intimitat de casa seva.


      És la història, també i sobretot, d’un gran impostor, i d’una gran impostura. És la història d’una gran mentida, la que va ser capaç de teixir un personatge que estrafà la realitat des del mateix moment que allarga la mà, ensenya el DNI i es presenta amb el simple nom de Fèlix, perquè va néixer Fèlix Maria. I a partir d’aquesta apropiació barroera de la identitat del seu pare —l’autèntic, l’admirat per molts Fèlix Millet— va ser un no parar d’apropiar-se coses que no li pertanyien, també una falsa identitat d’home refinat i de cultura. I és també la història de tots aquells que per algun motiu s’hi van acostar i van quedar embadalits per un personatge que tenia com a únic mèrit haver heretat un cognom marca de prestigi social i catalanitat insubornable. Gent que el lloava i l’aplaudia, aduladors però també còmplices de la impostura que el va convertir en un intocable.


      És, al cap i a la fi, una història que fa posar de mala llet. Que fa revoltar l’ànim i l’ànima —aquells que encara en tinguin— en comprovar fins a quin punt pot sublimar-se la misèria humana. Fins a quin punt allò més repugnant i sòrdid ha pres cos, ànima i forma allà on s’hauria d’haver venerat la cultura més excelsa. Fins a quin nivell professionals de tot tipus, reconegudes personalitats de la societat en tots els àmbits d’activitat, acaben plegant-se als designis del diner, a l’embriaguesa del poder, es deixen atrapar i són atrapats per la teranyina de la corrupció en estat més pur i més dur.


      No som ni a Nàpols ni a Palerm, però tampoc som tan lluny d’aquests nostres parents de l’altre costat de la riba mediterrània, i allò que ha teixit durant anys Fèlix Millet s’acosta molt a una societat secreta que funciona gràcies a les complicitats comprades i pagades en tots els àmbits. Perquè la història és molt trista, i massa seriosa, i perquè l’han fet massa grossa, però si tinguéssim tots plegats una mica més de sentit de l’humor un tal Feliciano Milletti seria un molt bon protagonista per a una novel·la sobre una màfia nostrada. Tot plegat un gran femer, una gran muntanya de femta acrescuda sobre el temple de la cultura. Qui s’hi vulgui submergir, aquell que en vulgui saber més, que es tapi el nas i passi pàgina.

    

  


  
    

      Jo he cantat al Palau


      Deixeu-me començar pel principi. Per un record llunyà d’infantesa, de la meva infantesa lligada a un cor de petits cantaires de Barcelona. Jo he cantat al Palau de la Música. I encara diré més; jo he estat un nen afortunat, perquè no tots els nens poden explicar que han tingut la gran sort de cantar damunt un escenari únic, dirigit per una persona única; un home de record inesborrable, un ésser entranyable dotat d’una energia encomanadissa, d’una força i un tremp propis d’algú irrepetible. Quan l’Oriol Martorell alçava els braços, flexionava els colzes, tancava els punys, deixava anar les mans en l’aire, obria una gran O en la seva boca de cantaire, omplia de paraules els seus ulls, i et guiava en la melodia, en la lletra i en el ritme i en l’ànima de la música i el vers, et sabies part d’un moment únic. Qui recordi les fotografies i les filmacions que han quedat per a la història de l’Oriol Martorell dirigint el cant d’Els segadors a la gernació concentrada a la plaça de Catalunya de Sant Boi, l’11 de setembre de 1976, sabrà de quin tipus d’emocions i d’energia positiva estic parlant. I un cop acabàvem la cançó, enmig de l’ovació del públic, sempre el seu somriure pleníssim, de gratitud, de felicitat, i una mirada reconfortant d’home que reconeixia el teu esforç i que t’empenyia a tornar a llançar el teu cant en l’aire. I aleshores engegàvem el «Déu te guard Sant Jordi, comprarem la rosa, Déu te guard, no deixarem perdre aquest bell costum, Déu te guard...»; quina melodia més bella, quina potència en el cant, quin cor no hi posàvem els joves cantaires per enaltir aquella cantata que encara ara sóc capaç d’arrencar i defensar afinant unes quantes estrofes.


      Jo he cantat al Palau i en tinc un record molt dolç, però també tinc ben viu el record d’haver trepitjat un edifici que aleshores ja feia temps que havia perdut tota la llum i l’alegria de l’esperit modernista que el va engendrar. Cantar-hi em va permetre conèixer per dins una joia que a mitjans dels anys setanta sobrevivia amb una llum molt tènue, com una llanterna que s’anava apagant molt lentament, malgrat els nostres cants, la nostra sang nova, l’ímpetu que hi posàvem i l’empeny de l’Oriol i de tantes altres persones. L’accés lateral a l’edifici, per una portella que s’obria discretíssima al carrer Amadeu Vives, era quasi una invitació als cantaires a emprendre la retirada abans de començar el concret. El seu interior, d’un modernisme ennegrit, d’una fredor d’hivern de diumenge a la tarda, era el d’un cor corsecat que es marcia inexorablement. L’escala estreta i fosca que conduïa des de la planta baixa de l’edifici fins a l’espai que circumda l’escenari era, per mi, un ascens tenebrós. Tenia, aleshores, la plena sensació d’endinsar-me en les entranyes d’una bèstia que agonitzava. Només l’entrada a l’escenari, amb la il·luminació i l’escalf del públic, revifava una mica l’ànim, però aleshores el petit cruixir de la fusta sota els peus quan els cantaires ens hi movíem semblava talment el lament de les nimfes que, petrificades rere l’escenari, ploraven la lenta degradació del temple.


      Deixeu-me que avanci una mica en el temps i m’aparti d’aquella imatge; que em tregui ara ja aquell jersei blanc i de coll alt que era obligat portar cada cop que la nostra coral actuava al Palau i que a mi m’incomodava profundament, perquè no he suportat mai els colls alts, ni cap roba que m’engavanyi, ni res que vulgui encotillar-me. Ara ja no sóc aquell nen, he estudiat una carrera i tinc la sort d’exercir l’ofici més bell del món a la redacció del diari Avui. Sóc jove i crec que això del periodisme és pur romanticisme que cal adornar amb l’escenografia d’una redacció emboirada pel fum espès i fètid de les cigarretes, i és per això que m’he convertit en un assidu de l’estanc que hi ha a l’altre costat del carrer Consell de Cent, davant per davant de la seu del diari. Faig amistat amb l’estanquera i un dia ve a tomb parlar del Palau de la Música, i jo li explico el meu passat de cantaire i ella m’explica que en el temps lliure es dedica al món de les corals infantils. I ja tenim tema de conversa i parlem dels meus concerts al Palau, de l’edifici modernista, de com ha canviat en els últims anys i de com comença a lluir amb totes les reformes que s’hi estan duent a terme, i que entrarà al segle xxi reconvertit en la joia de la ciutat que mai hauria d’haver deixat de ser. Però ella em diu una cosa que a mi em sorprèn, perquè em reconeix que el Palau està molt bé i fa molt de goig, però ella ja no el trepitja perquè ja no és la casa de les corals infantils de la ciutat i aquells concerts ja no s’hi fan. «Ens han posat un preu prohibitiu, no podem pagar el lloguer de la sala, ens n’han fet fora», recordo perfectament que em va dir amb un to d’amargor i de tristesa.


      Amb el pas dels anys hi he pensat molt, en aquella dona i en el que em va dir aquell dia, perquè em va deixar descol·locat el fet de pensar que des de la direcció del Palau es menys­tenia els infants d’aquesta manera, apartant-los de l’oportunitat que jo vaig tenir de viure una experiència irrepetible dalt d’aquell escenari prenyat de màgia. No entenia com des del Palau, que jo concebia com a bressol de cultura, s’havia deixat de sembrar en el terreny abonat que és sempre un cor de nens i nenes cantaires. Em va saber molt de greu veure el desencís dibuixat al rostre d’una dona que estimava la cultura en el sentit més pur, en l’essència més elemental i primària, una dona que estimava el Palau i que veia com deixava de ser la casa del cant, la casa del poble que canta.


      Ara ja no fumo però encara canto; a casa, al volant del cotxe durant les llargues conduccions per l’autopista, quan pedalo amb la bicicleta per la planúria de l’Empordà, i a la dutxa —a vegades—, és clar. És una manera de foragitar aquells dimonis que sovint et tenallen (quan ets petit et fa por una escala fosca, i quan ets gran no acabes d’aprendre mai a conviure amb diables i diablesses). Canto també per fugir dels moments dolents, quan arriben, com aquell que em va deixar glaçat —a mi i a tants d’altres— el dia que es va fer públic l’escàndol del saqueig del Palau de la Música. Un dia en què si encara ha­gués tingut el vici del tabac m’hauria fet passar l’espant fumant-me la vida sencera. Em va produir una inquietant basarda alçar la vista i mirar més enllà de les pedres que conformen el que probablement és l’edifici més bell de la Barcelona modernista i començar a descobrir-hi tota la misèria que s’hi acumulava dins. I aleshores el cor se’m va fer petit pensant com patiria ara l’Oriol Martorell si pogués conèixer la història, o com han patit els meus pares, que ens aplaudien en aquells concerts de record inesborrable, i com deu estar patint de ben segur la meva estanquera del carrer Consell de Cent. Gent honesta, despresa, entregada a la causa dels altres i a l’enaltiment de la cultura. Gent de peu pla, la bona gent, gent pencaire, que no es mereix haver estat víctima d’una burla tan despietada.


      És per tota aquesta gent, que han honorat el símbol que representa un edifici com el Palau de la Música per a un poble que està absolutament mancat de sostres on trobar refugi, que cal sobreposar-se i, ara més que mai, agafar l’ofici per les banyes, ara més que mai cal exercir de periodista. He decidit submergir-me tan al fons d’aquesta putrefacta història com el meu alè i el meu estómac m’ho han permès, i retornar a la superfície per explicar-ho. Ara és el moment de l’ofici, ara és el moment d’aquells que ens dediquem a explicar les coses que passen i el perquè de les coses que passen. És el moment de fer sortir a la llum la veritat per contribuir a evitar que es torni a repetir una tragèdia d’aquesta envergadura. Caldrà no oblidar mai quina mena de naufragi cultural i també col·lectiu ha estat l’escàndol del Palau, caldrà no oblidar-ho per no tornar a sucumbir-hi i poder tirar endavant amb decisió, per poder tornar a solcar amb nova vela pels camins d’aquesta mar nostra tan vella. Som un país massa petit, massa feble, per permetre que els pocs símbols que tenim acabin rebregats i fets un manyoc al fons de la paperera. Som el que som, si és que som, perquè som cultura. I és a aquesta entelèquia a qui cal servir, i servint-la ens donarà vida i ens dibuixarà un somriure a la cara. Cal, doncs, sobreposar-se i entre tots posar fil a l’agulla i emprendre el rescat del Palau, i de tot el que la institució representa. I que el cant dels infants s’envoli de nou, des del cor del seu escenari, «com una au galana».

    

  


  
    


      El dia que Joan Llinares va conèixerJordi Montull


      Finals de juliol del 2009. Joan Llinares enllesteix maletes i embalums. Està content, relaxat; torna a casa, a València, després de treballar a Barcelona al capdavant de la gerència del Museu Nacional d’Art de Catalunya, el MNAC. Han estat vuit anys que ha passat al costat del millor romànic del món, el gòtic més pur i el modernisme més elegant i alegre. Funcionari d’alt rang, membre del cos nacional de secretaris, interventors i tresorers de l’administració local, militant convençut i compromès en la causa ecologista, Llinares va arribar a Barcelona després de destacar en la gestió de l’Institut Valencià d’Art Modern, l’IVAM. I a Barcelona hi ha treballat durant molts anys i molt a gust i ha fet també molta feina, però ara ja en té prou. Pensa en la seva Alzira, la ciutat perfumada de fruiters, la vila aixecada terra endins per ser sentinella de la mar, i de l’Albufera. La terra, i la sal i l’olor de la tarongina el criden. Se’n torna, ja està decidit. Però aleshores rep una trucada d’algú important i un encàrrec i un repte professional encara més important; li demanen que no marxi encara, li expliquen que al Palau de la Música s’hi ha descobert un escàndol de nassos, que hi ha un forat econòmic que ningú sap encara fins on arriba. Aquest algú li diu que el necessiten, i li demana que s’arremangui una altra vegada i que lideri el rescat de la institució. Joan Llinares mira les maletes, pensa en València, pensa en Barcelona, pensa en la cultura, i finalment dóna la seva conformitat, accepta. El retorn a casa haurà d’esperar.


      Instants després d’assumir el nou repte professional, Llinares no pot evitar pensar en la primera vegada que va topar-se amb els màxims responsables de la institució cultural, a qui ara ha de substituir de pressa i corrents, i allò que recorda no li agrada gaire, el neguiteja. Però ara ja s’hi ha compromès i no es pot fer enrere. Malgrat tot, pensa en aquell encontre i la seva ment comença a girar fulls enrere i a retrocedir en el temps fins a l’any 2006, quan Fèlix Millet, president de l’Orfeó Català des del 1978 i director general del Consorci del Palau de la Música des del 1983, va encarregar a la seva mà dreta i director administratiu, Jordi Montull, posar en marxa les obres de restauració de l’edifici construït per Domènech i Montaner i aquest va anar buscar el patrocini de Caja Madrid i la col·laboració dels màxims experts en la matèria. Ningú com el MNAC, a Catalunya, per assessorar sobre el complicat procés de rehabilitació de la pedra de les escultures de la façana o de les nimfes que graciosament encerclen l’escenari. I va anar a trucar la porta dels experts del museu. Montull va entrar així en contacte amb Joan Llinares, amb qui va pactar la participació del MNAC en el projecte i aquest s’hi va abocar, perquè la tasca era certament engrescadora. La institució que és màxima autoritat del país i referent en la restauració d’obres d’art no podia negar-se a participar en la recuperació d’una joia arquitectònica de primer ordre.


      La il·lusió pel projecte es va començar a convertir en preocupació el dia de la presentació de l’acord de patrocini i col·laboració entre el Palau, la caixa madrilenya i el museu barceloní. En aquell acte hi va haver una anècdota que a Joan Llinares —persona d’una contrastada rectitud, com correspon a un funcionari d’alt rang acostumat a auditar i fer quadrar els números dels altres— no li va agradar gens, el va deixar descol·locat. L’acte es va fer a la sala petita del Palau davant un reduït grup de personalitats i representants dels mitjans de comunicació. Llinares recorda ara que Millet va entrar a la sala sense saludar ningú, com feia sempre un home acostumat a caminar dos centímetres per sobre el nivell del terra, i va anar de dret a la taula presidencial. Va prendre la paraula, va parlar de la importància del projecte i va mostrar el seu agraïment a la participació del «MACBA» en la restauració. I no va ser una confusió puntual, ja que ho va repetir en diverses ocasions durant la seva intervenció, convençut que qui havia col·laborat en les obres era el Museu d’Art Contemporani de Barcelona —una institució que es dedica a penjar de les seves parets les últimes tendències artístiques del moment—, i no el Museu Nacional, institució consagrada a la preservació, conservació i restauració del llegat artístic del país, des del romànic del Pirineu al modernisme de Casas i els Quatre Gats. Llinares, assegut a primera fila de l’auditori, va creure que es tractava d’un lapsus innocent i va redactar de forma ràpida i improvisada una nota que va passar a Montull, que tenia assegut al seu costat. Aquest la va llegir, amb aquell gest greu i de suficiència, d’home desmenjat que fa sempre, i la va allargar fins a la taula presidencial. Millet la va rebre, hi va donar un cop d’ull i, amb tota la desgana del món, va aclarir a la concurrència: «He dit MACBA, volia dir MNAC, MNAC...», sense més, com aquell que fa referència a una entitat mínima, d’una rellevància cultural insignificant.


      Va passar el temps, es va concretar la participació del museu en el projecte de restauració —amb la col·laboració dels màxims experts en conservació de la pedra— i finalment va arribar el moment de cobrar. Ah, cobrar de l’antiga direcció del Palau, aquesta era la gran qüestió! Però això Joan Llinares no ho sabia, i creia —com aleshores creia tot Barcelona— que els màxims responsables del Palau eren gent seriosa, de fiar, treballadora, responsable, eficient, complidora, pagadora... I convençut d’això, aquest disciplinat funcionari d’alt rang va iniciar els tràmits davant el despatx d’arquitectura d’Òscar Tusquets, responsable de totes les obres de restauració de l’edifici, sense dubtar que se li liquidaria la factura de 101.000 euros sense més entrebancs. I van començar les dificultats, i van començar a donar allargues i finalment hi va haver una conversa entre Llinares i Carles Díaz, el soci de Tusquets. «A mi no em paguen i per tant no puc pagar encara», recorda que li va dir l’arquitecte. El gestor del MNAC no va voler esperar més i va anar de dret a trobar Jordi Montull per negociar el cobrament. I de nou la tàctica dilatòria, i les evasives. Montull no tenia cap mena de pressa per pagar, i així li ho va deixar clar a la seva filla Gemma, directora financera del Palau, que a la seva agenda va deixar anotada la queixa de Llinares pel retard en la liquidació. Prenia nota del malestar, però tenia molt clar que havia de seguir torejant el museu i marejant la perdiu tant com pogués, tal com havia acordat amb el seu pare. «No paguem fins que comencin les obres...», va escriure la Gemma amb majúscules a la seva agenda. Llinares, desesperat, va optar finalment per enviar un requeriment per escrit, recordant a la direcció del Palau les seves obliga­cions amb el MNAC i la factura pendent.


      La resposta de Montull no es va fer esperar i, també per escrit, va trametre una carta a Llinares on li retreia la seva actitud i la seva pretensió de cobrar i li preguntava si el que pretenia era crear un conflicte institucional i enfrontar dues personalitats del nivell de Fèlix Millet i Narcís Serra, aleshores màxim responsable del Museu. Quan Llinares va llegir la missiva es va quedar petrificat, estupefacte. Mai ningú li havia donat un tracte semblant en una qüestió professional, mai des d’una institució finançada amb diner públic li havien posat tants problemes i paranys a l’hora de pagar per una feina feta. Aquest és l’estil Montull. Aquest és l’estil d’home poc delicat que gastava i gasta la mà dreta de Millet. Així és com Llinares va conèixer quina mena de personatge s’amagava sota la disfressa d’un tipus aparentment entregat a l’honorable causa de preservar un temple de la cultura catalana i universal, és així com va saber quines són les maneres de l’home responsable del manteniment d’una cosa tan fràgil com és l’edifici declarat patrimoni de la humanitat per la UNESCO. Aquest és l’home a qui alguns treballadors del Palau de la Música ha­vien decidit posar el sobrenom de «goril·la», no només per la corpulència física, per la seva contundència en el gest, en la paraula i en les maneres, sinó pel fet de ser, en tot i per a tot el que feia falta, l’ombra de Millet. Aquest és l’home que durant anys va tenir permís d’armes i una eina de foc del calibre 22 guardada a casa.


      Potser per aquest antecedent, i per altres, quan Joan Llinares ja ocupava el seu despatx de director general al Palau no va dubtar ni un moment a prendre precaucions quan es va sentir amenaçat per Jordi Montull. I això no va trigar a passar, perquè la investigació va avançar ràpid i de seguida va quedar al descobert la implicació en la trama de Gemma Montull, que va ser acomiadada de forma fulminant. Podien tocar-lo a ell, però no a la nineta dels seus ulls, i aleshores, presa dels nervis Montull, va agafar el telèfon i va contactar amb Mariona Carulla, la nova presidenta de la institució. La va amenaçar, i va fer extensiva l’amenaça a Joan Llinares. La reacció va ser immediata, i el Palau va contractar un servei de seguretat privada. En el transcurs d’aquella trucada Montull es va mostrar molt irat. Pretenia que la direcció del Palau no impliqués la seva filla i, a la vegada, volia desviar l’atenció cap a Rosa Garicano, que durant un quart de segle havia estat directora general del Palau. «¿I la Rosa què? Ella sap el mateix que la meva filla!», va insistir a Carulla un Jordi Montull carregat de nervis. El detall de la conversa va ser molt desagradable, i el contingut de l’amenaça, brutal. Tothom que n’és coneixedor coincideix que l’expressió utilitzada per Jordi Montull va ser d’una intimidació absoluta. Però com que Mariona Carulla només ha volgut explicar una part de la conversa, i de la resta no n’ha quedat constància documental, reproduir segons quines paraules pot arribar a suposar una temeritat professional. Llinares sí que recorda, però, que en la decisió de posar seguretat personal el va influir la imatge d’un executiu abatut a trets al carrer Santaló de Barcelona. Un sicari li va disparar al cap complint, suposadament, un encàrrec d’un home amb ganes de revenja per un afront professional. Així de fàcil és matar una persona en ple segle xxi a Barcelona. Fins a aquest extrem va preocupar a Joan Llinares l’amenaça de Montull.

    

  


  
    

      Un bitxitu molt espavilat


      Va ser sempre el seu bitxitu. Així era com Montserrat Tusell anomenava carinyosament el seu fill Fèlix Maria, a qui

      —com a bona mare— va acomboiar en moltes ocasions, també en el moment clau de la seva entrada a l’Orfeó Català i el Palau de la Música. La vida és plena de triangles, de tot tipus, i la Montserrat va ser el vèrtex d’una relació a tres bandes que va tenir en els altres extrems dos homes: Joan Anton Maragall, fill del genial poeta, reconegut galerista d’art i oncle de Pasqual Maragall, i Fèlix Millet i Maristany, respectat home de negocis i amb el pas dels anys un dels mecenes més importants de la cultura catalana durant el llarg hivern del franquisme. El nexe de relació entre tots tres va venir a través de la Montserrat, a qui Joan Anton coneixia i admirava de molt abans que l’altre home hi fes coneixença, la festegés i acabés casant-s’hi i tenint-hi cinc fills, un d’ells en Fèlix, a qui els seus pares van batejar amb el nom compost de Fèlix Maria.


      L’amistat entre tots dos homes es va alimentar des d’aleshores gràcies, sobretot, al fet que Maragall va decidir fer llargues estades a l’Ametlla del Vallès, on els Millet hi tenien casa i propietats des que l’avi de la nissaga, Joan Millet i Pagès

      —germà del mestre Lluís Millet, fundador de l’Orfeó—, va decidir invertir part dels diners de la seva activitat com a agent de canvi i borsa en uns terrenys d’aquest municipi vallesà. I va triar molt bé, Joan Millet, perquè l’Ametlla no és un lloc qualsevol: és, per exemple l’enclavament on Joaquín Buxó, marquès de Castell-Florite i singular president de la Diputació de Barcelona durant el franquisme, va tenir la seva residència d’estiueig. I va ser per poder arribar sense entrebancs a la seva propietat que, a la dècada dels seixanta del segle passat, el marquès va ordenar construir la primera carretera ràpida de Catalunya, coneguda com l’autovia de l’Ametlla, quan ni tan sols s’havia fet encara ni un sol quilòmetre d’autopista. Era, per tant, un lloc destinat a donar refugi i descans a la gent important, i on les famílies de primer ordre, com els Millet i els Maragall, van acabar de travar amistat. A més, els lligams entre els dos cognoms ja venien de lluny, perquè es troben en el pinyol i en l’origen mateix de l’Orfeó Català, i en la música (obra del mestre Lluís Millet) i la lletra (escrita pel poeta Joan Maragall) del seu himne, el «Cant de la senyera».


      Estava escrit, doncs, que els dos homes traslladessin la seva amistat a un àmbit que els era tan proper com l’Orfeó Català. I així va ser, i Fèlix Millet hi va exercir el càrrec de president fins a la seva mort, el febrer de 1967, quan aleshores el va rellevar el seu vicepresident i amic, Joan Anton Maragall. La defunció del patriarca va significar l’aterratge definitiu del fill, encara amb la identitat de Fèlix Maria, a Catalunya. Fins aleshores vivia i treballava a Fernando Poo, un enclavament de l’antiga colònia espanyola de Guinea Equatorial, dirigint la societat familiar Caifer, dedicada a l’explotació de plantacions de cacau i cafè. Millet va tornar de les colònies per assistir al funeral i va decidir quedar-se a Barcelona per sempre més. Així doncs va instal·lar-s’hi, però li va costar acabar d’encaixar, i a Montserrat Tusell aquesta circumstància li suposava un problema i un neguit que volia resoldre. Va ser així com la mare del bitxitu va haver d’intervenir una vegada més a favor del fill, i un dia va anar a veure el seu vell amic de joventut i li va demanar un favor. La dona estava preocupada perquè el seu noi no havia aconseguit integrar-se en els ambients socials de la ciutat d’aquella època, i va considerar que un càrrec a la junta de l’Orfeó Català seria una bona targeta de presentació i una bona manera de donar-li una empenta. «La meva mare li va dir: “Posa’l a la junta, no coneix ningú a Barcelona”», explica un dels germans de Millet. Maragall va acceptar de molt bon grat i va ser així com Fèlix Millet júnior va ser nomenat vicepresident de l’Orfeó Català. Era l’any 1976.


      I aquesta decisió va suposar l’inici de la fi de Joan Anton Maragall. Fèlix Millet només va necessitar dos anys per prendre-li el lloc, i res no el va aturar per aconseguir-ho, ni amistats passades, ni l’obligada lleialtat a la figura dels seus pares. La màxima poltrona de l’Orfeó era tota una llaminadura, i per aconseguir-la va maniobrar a l’ombra d’un ariet molt temible: una hàbil i molt agressiva campanya mediàtica que una cohort de periodistes va dur a terme a finals de 1978 contra el president Maragall per tal d’afavorir el relleu a la institució. Es tractava de contraposar passat i futur, de vendre el relleu a l’opinió pública com la necessitat del recanvi generacional, com l’obligació de modernitzar la institució. I hi van reeixir. La conxorxa contra Maragall no la va idear Millet, però s’hi va trobar al mig i se’n va aprofitar de totes totes i a mans plenes. Ja li va anar bé, no la va pas frenar, i un cop la conspiració va estar en marxa no va tenir cap problema per aprofitar-se’n i liquidar l’home amb qui l’unien tants lligams. Tan forta va ser la pressió mediàtica sobre Joan Anton Ma­ragall que aquest va acabar tirant la tovallola, deixant el terreny expedit per a l’ascens de Fèlix a la presidència. Els que van presenciar aquells esdeveniments des de primera línia no dubten a afirmar que ja aleshores Millet va trobar la manera d’agrair els favors periodístics rebuts. Després ho ha continuat fent.


      El cas és que una de les primeres decisions que Fèlix Millet va prendre com a flamant president de l’Orfeó, el març de 1979, va ser la creació d’una comissió assessora de la qual van formar part els professionals de la ploma que s’havien posat al seu costat, alguns dels quals havien estat peces clau en l’estratagema que havia dut a la seva elecció. La comissió va treballar per fer una proposta per modernitzar la institució amb l’objectiu d’obrir el coliseu barceloní a tot tipus de música. Àngel Casas, Antoni Batista, Manuel Vázquez Montalbán, Jordi Garcia-Soler són alguns dels periodistes a qui l’ofici d’aquesta ciutat deu molt, però aleshores van ser un grup de professionals de la premsa que van col·laborar, sense saber-ho, en l’infantament de la bèstia. Creien estar fent el bé a la institució, fent costat a un home jove amb idees de renovació, però van contribuir a plantar la llavor del pitjor dels mals.


      A tots quatre els unia aleshores la passió pel moviment musical que s’articulava a l’entorn de la desapareguda sala Zeleste, la defensa del que aleshores s’anomenava música popular i la indignació pel fet que la junta de Joan Anton Maragall hagués decidit prohibir la celebració al Palau de més concerts dels representants d’aquesta tendència. La polèmica va sorgir arran d’una actuació del cantant Carlos Cano al Palau i el veto a aquest tipus d’artistes va deixar fora de l’escenari gent com Jaume Sisa o Pau Riba, i amb ells es va marginar la cançó que representaven. L’enuig d’aquest sector de la premsa va trobar la complicitat d’un home que, musicalment, estava situat als antípodes dels gustos d’aquests periodistes. Es tracta de Jordi Roch, president de les Joventuts Musicals, i que estava enfrontat amb Joan Anton Maragall perquè aquest va apropiar-se l’organització del Festival Internacional de Música de Barcelona. «El festival el fèiem nosaltres i havia esdevingut una finestra per projectar la realitat musical catalana, i ens el va prendre amb males arts, maniobrant a través de Madrid.» Roch recorda que amb motiu del concert que un jove Antoni Ros-Marbà va fer a Alemanya dirigint l’orquestra Filharmònica de Berlín, convidat pel cèlebre Herbert von Karajan, va coincidir amb un grup de periodistes que s’hi havien desplaçat per cobrir l’esdeveniment. «Jo hi vaig anar amb la meva dona, perquè no ens volíem perdre aquell debut històric de l’Antoni, i allí em vaig trobar amb els periodistes. Vam començar a parlar del Palau i de la gestió de Maragall i de si no deixava actuar aquest cantant o l’altre i dels moviments que havia fet amb el festival», explica.


      A Berlín uns i altres es van adonar que calia fer alguna cosa i es van posar a la feina per destronar Maragall. La unió dels dos fronts va ser demolidora i definitivament decisiva per portar Millet a la presidència de l’Orfeó. La confluència d’interessos va permetre als periodistes tenir material per generar articles d’una duresa impressionat, amb un contingut ferotge, com el que Antoni Batista va signar al Diario de Barcelona amb el títol «Palau de la Música, los sótanos de la cancillería». A l’article s’hi dibuixava un suposat cas de corrupció en la gestió de Maragall, i només el seu encapçalament amb una evident referència als règims totalitaris ja era tota una declaració d’intencions. Paral·lelament a l’activitat dels periodistes, es va organitzar una recollida de signatures i bona part de la intel·lectualitat del moment hi va fer costat posant-se al costat de la renovació al Palau. I mentrestant les bastonades dels periodistes es van succeir, l’una rere l’altra, des de diversos mitjans, fins que van aconseguir el seu objectiu. «El Palau vuelve a abrir sus puertas a la música popular», va titular el mateix Batista en una altra crònica al Diario de Barcelona el 12 de desembre de 1978, escrita en un evident to de victòria. El triomf sobre Maragall no es va celebrar només amb els titulars de premsa, sinó també damunt unes estovalles. Així, Batista i altres periodistes van ser convidats per Millet a un àpat de celebració al restaurant Satélite, ara ja desaparegut. Al festí s’hi van sumar també alguns artistes, com Marina Rossell i Pau Riba, que hi va comparèixer, fent honor al seu estil de personatge galàctic, «vestit com el general Custer, rigorosament uniformat i amb tots els detalls», recorda un dels comensals d’aquell sopar.


      Amb Millet ocupant ja el càrrec de president de l’Orfeó Català, les administracions van tenir necessitat de posar ordre a la manera com aquestes començaven a invertir i intervenir en l’edifici de Domènech i Montaner i van decidir donar estructura jurídica al Consorci del Palau de la Música, és a dir, la manera com s’articulava l’entrada de diner públic a la institució. S’havia de decidir una cosa tan important com qui tindria el control efectiu del nou organisme, a quina de les administracions —aleshores de diferent color polític— es donaria el privilegi de dirigir el Palau. Finalment es va optar per una fórmula de consens: la direcció executiva l’ocuparia la persona que estigués al capdavant de l’Orfeó Català; al cap i a la fi, és l’entitat coral qui va impulsar la construcció de l’edifici i qui n’ostenta la propietat des d’aleshores. Sense Orfeó no hi hauria hagut mai Palau. Va ser així com, l’abril de 1983, Fèlix Millet va canviar el seu vell i atrotinat despatxet de president de l’Orfeó per un dels espais de preferència de les oficines aleshores ubicades en un edifici annex al Palau, al mateix carrer d’Amadeu Vives, en condició de director executiu del flamant Consorci. Millet va decidir instal·lar-se al despatx que havia ocupat fins aleshores Antoni Sàbat i s’hi va traslladar amb la seva fidelíssima secretària, Elisabet Barberà, una persona que des d’aleshores l’ha acompanyat en tot, un personatge clau en aquesta història que ara calla mentre interpreta el paper de víctima, de dona traïda i ofesa.


      Com que Millet aleshores ja no mirava per la pesseta pública, o si ho ha fet alguna vegada ha estat en benefici propi, el primer que va ordenar va ser un canvi de mobiliari del nou despatx, d’altra banda res que no sigui habitual cada cop que hi ha un relleu en un lloc de comandament d’una empresa. La lògica feia pensar que s’actuaria, com és norma d’ús en aquests casos, fent un encàrrec professional a una botiga de mobiliari d’oficina, amb comanda, servei i pagament de la despesa. Però no! La mudança es va executar amb celeritat, i d’un dia per l’altre es van canviar taules i cadires per unes altres de noves. ¿Noves? No! Eren mobles usats, alguns d’ells amb rastres evidents d’haver patit el tràfec del dia a dia, ja que Millet els havia fet servir en una altra oficina. I un cop disposats al seu despatx va ordenar que els hi paguessin. És a dir, el Consorci del Palau comprava al seu president els mobles d’un antic despatx seu. De manera que es va fer el xec —a desgrat d’en Francesc Boix, un home honestíssim que aleshores feia de comptable a la institució i que ja és mort— i es va pagar. Aquest va ser el primer d’una llarguíssima llista de xecs injustificables que han desfilat pels dits i per la cartera de Millet durant els trenta anys de gestió al capdavant del Palau de la Música.


      «Allò va ser escandalós!» Així de contundent, i encara ofesa, recorda avui aquest episodi dels mobles la Margarida, una jubilada menuda i de mirada expressiva que ja feia molts anys que treballava al Palau quan Millet hi va arribar, i que a les ordres d’aquest va desenvolupar diverses tasques administratives de responsabilitat, inclosa la de secretària de direcció de l’Orfeó. La Margarida encara té molt present la campanya de premsa que es va orquestrar contra Joan Anton Maragall, en benefici de Millet, i com d’«indignes» van ser moltes de les coses que aleshores es van escriure als papers. Aquesta dona és filla de la cultura de l’estalvi, dels temps que va tocar passar amb la cosa justa i la gana prima, i és per això que s’encén quan recorda les alegries malgastadores de qui va ser el seu cap durant anys. La Margarida recorda, per exemple, que Millet es va encapritxar d’una taula de marbre amb un disseny que s’atribuïa al mateix arquitecte, Domènech i Montaner, i que tenia gravat el símbol de l’Orfeó Català. «La taula va des­aparèixer de la zona del bar dels cantaires on era i diuen que la va fer portar a la seva casa de l’Ametlla del Vallès», assegura encara enrabiada.


      Al costat de l’anècdota dels mobles i de la taula, la Margarida en relata d’altres que dibuixen a la perfecció aquesta primerenca afició del personatge per aprofitar-se del càrrec de president de l’Orfeó en benefici propi. En aquella època Millet havia viatjat en més d’una ocasió a Veneçuela, i ho havia fet per motius personals. «Hi anava per algun tema de diners, segur», afirma l’antiga secretària. La Margarida explica que en tornar d’un d’aquests viatges a l’Amèrica del Sud va explicar en una junta de l’Orfeó que havia aprofitat l’estada a Caracas per fer contactes i emparaular una possible actuació del cor en aquest país. I lluny de considerar que aquestes gestions formaven part de l’obligació del seu càrrec, va pensar que havia destinat part del seu temps a Veneçuela a treballar per l’Orfeó i que per això tenia tot el dret que l’entitat li abonés l’import del viatge. «Va topar amb l’oposició del tresorer, el senyor Pujol», recorda la Margarida, «i en aquesta ocasió no se’n va sortir i no se li va pagar ni una pesseta.» La Margarida no és l’única persona que parla dels lligams de Millet amb Veneçuela. Algun familiar molt proper també ho subratlla, i afirma: «Crec que encara n’hi deu tenir, de diners, allí.» La investigació del cas no ha estirat mai aquest fil, com sí que ho ha fet amb el compte en un banc amb seu a Suïssa.


      Fèlix Millet va entrar a la institució fent aquesta mena de negocis bruts i aquestes martingales, i va sortir-ne de la mateixa manera. «Un dia abans de produir-se l’escorcoll judicial, vaig comprar en nom de l’Orfeó i davant notari un local que era propietat d’una societat meva (80%) i de Jordi Montull (20%), obtenint un guany econòmic aproximat d’1.500.000 euros.» Amb aquesta naturalitat explica ell mateix en la seva confessió judicial el que va ser l’últim intent d’espoli del Palau. Va ser com l’episodi dels mobles però a l’engròs, perquè amb el temps les necessitats de diners havien crescut desmesuradament i les tècniques per aconseguir omplir-se les but­xaques s’havien sofisticat. En aquest cas, però, la pilota va quedar a un mil·límetre de la ratlla de gol, és a dir, Millet i Montull no van poder acabar de consumar el cop perquè els xecs amb què van ser retribuïts els havien de cobrar el 23 de juliol del 2009, el mateix dia que es va començar a descobrir tot l’escàndol quan un exèrcit de Mossos d’Esquadra els va tenir més de vuit hores retinguts al Palau escorcollant tots els racons de l’edifici. La prudència va portar Millet i Montull, M&M, a no executar el cobrament dels xecs, segons Millet perquè «ningú mal interpretés l’operació».

    

  


  
    


      Gemma, una conserge amb màster


      Fèlix Millet va tenir mare i bàsicament mare, perquè des de la seva mateixa família expliquen que la relació amb el seu pare no va ser ni gaire fluida ni gaire afortunada. En canvi, Gemma Montull sí que ha tingut pare, i potser massa pare i tot, perquè va ser ell qui la va conduir fins al Palau de la Música, proporcionant-li primer una feina de molt nivell i millor sou i, després, un embolic judicial d’encara més categoria. Fèlix Millet va començar a ficar la mà a la caixa des del minut zero del seu partit de trenta anys al Palau, i com els bons futbolistes no va deixar de perseguir la pesseta, primer, i l’euro, després, fins al moment precís en què l’àrbitre va xiular el final, en aquest cas un jutge i un fiscal. Però Gemma Montull encara l’ha superat, perquè va començar a fruir del Palau des de l’escalfament, fins i tot abans de tenir relació contractual amb la casa on va treballar gairebé sis anys exercint la funció de directora financera. La filla de Jordi Montull va estrenar el seu contracte amb el Palau de la Música el primer dia de desembre del 2003, però uns mesos abans havia cursat uns estudis a l’escola d’alta direcció EADA que va pagar la mateixa institució cultural.


      L’arribada de la filla de Montull al departament financer de l’entitat s’havia programat de forma minuciosa, i com que calia preparar-la se li va pagar, amb diners de la institució, la formació suficient. És com si M&M haguessin intuït que estava a punt de començar el setge de l’Agència Tributària sobre l’Orfeó, amb una primera inspecció l’any 2004 i una segona demolidora i definitiva el 2008 en què es va descobrir tot el pastís, i que calia estar preparats amb una professional de la prestidigitació financera. Fins aleshores el departament comptable de l’Orfeó havia sigut responsabilitat de Rosalia Anglès, que durant anys i anys va estar veient com passaven per davant seu factures i més factures de difícil justificació o pagaments en negre a tot tipus de col·laboradors, com ella mateixa va reconèixer en la seva declaració judicial. Però una malaltia i els seus mètodes antiquats de treball van fer veure a M&M que aquesta treballadora ja no els era útil i que calia renovar-se, professionalitzar la gestió de les finances, modernitzar els mètodes, i amb aquest propòsit Gemma Montull va començar la seva formació a càrrec dels fons del Palau amb l’objectiu d’incorporar-se al seu lloc de treball abans que acabés el 2003.


      El 9 de març d’aquell any va seguir un curs d’un sol dia a l’Escola d’Alta Direcció i Administració (EADA) on, a canvi d’una matrícula de cent seixanta euros, va adquirir coneixements sobre el règim de deducció de l’IVA. Era només el primer pas. El segon el va fer uns dies més tard, quan es va matricular al curs del Programa d’Anàlisi de Balanços a l’EADA, que la va tenir ocupada tots els dilluns i dimecres a la tarda des del 23 d’abril. En el butlletí d’inscripció dels estudis hi surt ella identificada com a alumna i al costat de l’empresa trobem la Fundació Orfeó Català, amb la seva identificació fiscal corresponent. Al peu d’aquest document hi apareix el cost de la matrícula, 1.400 euros, i a la casella on es demana a qui s’ha d’enviar la factura, sobre els punts suspensius, hi ha escrit el nom de Jordi Montull, i a sobre del nom el segell del Palau. Tot plegat es rubrica amb les signatures de Fèlix Millet i de Gemma Montull. El 2005, i ja donada d’alta al Palau, la directora financera també va cursar un màster de direcció econòmica i financera a ESADE a càrrec dels pressupostos de la institució, que va haver de desemborsar 20.500 euros.


      Amb aquestes ensenyances no és d’estranyar que la Gemma tingués molt interioritzat que les coses que un vol, o necessita, és normal que les hi pagui un altre o, directament, la caixa comuna del Palau. I, d’aquesta manera, quan un dia el seu fill li va demanar amb insistència un ordinador li va acabar comprant un portàtil amb diners del Palau. «Tinc molt present aquell rebut de color blau de la casa Pont Reyes on es va comprar l’ordinador», explica encara amb amargor un dels treballadors, que com la resta de personal que aleshores treballava amb Montull al departament financer estaven molt acostumats a veure la criatura corrent amunt i avall pel despatx. I a Gemma Montull també li va semblar molt normal que quan va tenir necessitat de fer-se unes obres a casa fos un altre el que assumís la despesa, com feia quan es prenia un simple cafetó o marxava de viatge a les Maldives amb tota la tropa. Quan anava a Ikea i comprava mobles, quan se’ls feia muntar, tampoc ho pagava ella, de la mateixa manera que quan necessitava un jardiner o un paleta que li posés a punt la barbacoa.


      Aquestes són algunes de les despeses de caire absolutament particular a càrrec dels fons del Palau que els Mossos d’Esquadra atribueixen a Gemma Montull. La policia va fer un informe per encàrrec del jutge instructor del cas, en què van analitzar un seguit de factures sospitoses. Gemma Montull sempre ha assegurat que tots aquests treballs a casa seva eren atencions que el seu pare tenia amb ella, que mai s’havia parat a pensar d’on venien els diners i que sempre havia cregut que sortien de la generosa cartera paterna, una espècie de butxaca d’en Doraemon, aquest gat de color blau elèctric que gràcies a la màgia dels dibuixos animats tot ho pot i tot ho aconsegueix. Jordi Montull ha ratificat aquesta versió de la filla, amb una clara intenció de desviar l’atenció i descarregar-la de responsabilitat.


      La repercussió penal per a la filla a causa de la seva implicació en el cas ha estat, des del primer moment, la gran preocupació del seu pare i mare. Només així s’explica que Mercè Mir, la senyora Montull, no es deixés anar contra qui encara era el seu marit el dia que va anar a declarar davant el jutge en condició d’imputada, carregada com està de raons per passar comptes amb el senyor Jordi. A tots dos els uneix, encara, la il·lusió que la filla pugui evitar una dura condemna i l’ingrés a la presó, i faran, i diran, tot el que faci falta per evitar-ho. Però aquesta il·lusió s’esvaeix i s’allunya tant com s’acosta la cada cop més inevitable resolució judicial del cas. La noia va camí de la garrotada penal des que una jutge primer, i el Tribunal Superior de Justícia de Catalunya després, van donar per bo el seu acomiadament del Palau.


      Gemma Montull ja té en contra dels seus arguments proclamant que és innocent dues sentències on es va subratllar i posar negre sobre blanc que va ser una peça indispensable en l’arquitectura de l’espoli del Palau. La via laboral —on es va discutir l’acomiadament— i la via penal —on s’hi investiga l’espoli— són dues lligues judicials absolutament diferents, amb unes normes de joc i uns àrbitres diferents; una no té per què implicar l’altra, en una es pot perdre i en l’altra es pot guanyar. Però en aquest cas la contundència amb què la jutgessa del social va condemnar Gemma Montull és molt evident. Entre altres coses, la magistrada va tenir molt clar que la directora financera del Palau havia participat activament en el pagament d’unes primes que el seu pare cobrava de forma irregular fent-les ingressar en una empresa que era administrada per la seva mare. Aquesta és una de les accions de què és acusada en la via penal, i que implica directament els tres membres de la família Montull en el mateix fet delictiu.


      De molt poc servirà que el seu pare l’hagi exculpat una i altra vegada davant el jutge. El primer cop, en la carta de confessió que M&M van presentar al jutjat a mitjans setembre del 2009, on es feia referència a la Gemma com una simple «comptable». Ella mateixa va superar tots els límits en aquesta estratègia de deformar la realitat en definir-se durant el judici pel seu cas d’acomiadament com una «conserge» que actuava a les ordres dels seus superiors quan anava a buscar feixos de bitllets de cinc-cents euros a una oficina de Caixa Catalunya. Això sí, una conserge amb un sou de 8.586,12 euros men­suals i en qui els seus caps tenien dipositada una gran confiança, ja que tant va anar i tornar a la finestreta de bancs i caixes que va arribar a retirar en efectiu 2.993.055 euros, segons la reconstrucció de l’espoli que han fet els auditors de la prestigiosa firma Deloitte, que han investigat el cas a instàncies de la nova direcció del Palau.


      Ara per ara l’única estratègia que podria estalviar a Gemma Montull una severíssima condemna seria un pacte similar al que en el seu dia ja va fer el jutge corrupte Lluís Pascual Estevill amb la fiscalia per tal d’arrossegar a la presó l’advocat Joan Piqué Vidal —que ho va ser de Fèlix Millet, fa molts anys, i també de Jordi Pujol, amb motiu del cas Banca Catalana— i deixar el seu fill al marge del procés. Jo canto, tu afluixes la soga, i el meu fill —la nena Montull en aquest cas— en surt amb el benefici d’una acusació a la baixa i una condemna insignificant. A la justícia li agrada la caça major, i aquesta l’hi podria propor­cionar l’exdirector administratiu del Palau si es decidís a explicar tot el que ha callat fins ara. O si l’antiga directora financera del Palau s’avingués, per exemple, a detallar tot el que s’insinua en unes notes aparegudes en la seva agenda que relacionen el trànsit de diners entre el Palau de la Música, la constructora Ferrovial i la fundació de Convergència Democràtica de Catalunya (CDC); en aquest cas, potser algú s’avindria a mirar la seva situació processal d’una manera diferent, més benèvola, ja que les persones que decideixen col·laborar amb la justícia és lògic que en treguin un benefici personal. Si Gemma Montull canviés el seu discurs i es decidís a fer de llebre, potser algú decidiria que pot continuar corrent a camp obert si a canvi fa per manera que es posi a tret de rifle el cérvol de banyes ben enllustrades o un porc senglar d’aquells que es degusta rostit amb cebetes i herbes aromàtiques després d’haver posat a macerar la seva carn, durant hores, dins un bot de vi negre.


      Però potser ja s’ha fet tard per a aquesta estratègia de la caça major i els fiscals s’hauran de conformar amb una trista llebre, ara ja sense escapatòria, i amb un condiment escàs. La investigació ha avançat tant que, a ulls de qualsevol observador, tot el que no sigui una condemna de presó per a Gemma Montull —tot i que ella sempre ha dit que és innocent i que era una treballadora més del Palau, una obedient executora de


      

      

      
    

  

OEBPS/Images/Titol.jpg
reLix MILLET,

EL GRAN IMPOSTOR

Jordi Panyella LA TRAMA SECRETA
E ESPOLI DEL PALAU

Angle Editorial





